Na osnovu člana 52. stav 8. Zakona o policiji („Službeni glasnik RSˮ, br. 6/16, 24/18 i 87/18), člana 17. stav 4. i člana 24. Zakona o Vladi („Službeni glasnik RSˮ, br. 55/05, 71/05 – ispravka, 101/07, 65/08, 16/11, 68/12 – US, 72/12, 7/14 – US, 44/14, 30/18 – dr. zakon), a u vezi sa čl. 3. i 13. Zakona o evidencijama i obradi podataka u oblasti unutrašnjih poslova („Službeni glasnik RSˮ, broj 24/18),

Ministar unutrašnjih poslova donosi

**PRAVILNIK**

**o načinu snimanja na javnom mestu i načinu saopštavanja namere o tom snimanju**

"Službeni glasnik RS", broj 111 od 28. avgusta 2020.

Član 1.

Ovim pravilnikom propisuje se način snimanja na javnom mestu i način saopštavanja namere o tom snimanju.

Član 2.

U cilјu obavlјanja policijskih poslova iz nadležnosti Ministarstva unutrašnjih poslova (u dalјem tekstu: Ministarstvo), policija vrši nadzor i snimanje javnog mesta korišćenjem opreme za video akustičko snimanje i fotografisanje, u skladu sa zakonom.

Član 3.

Odredbe ovog pravilnika ne primenjuju se na tajno snimanje koje se sprovodi u skladu sa Zakonikom o krivičnom postupku.

Član 4.

Snimanjem na javnom mestu, u smislu ovog pravilnika, smatra se snimanje koje policija vrši na javnom mestu ˗ prostor dostupan neodređenom broju lica čiji identitet nije unapred određen, pod istim uslovima ili bez posebnih uslova, a vizuelni ugao koji se pokriva prilikom snimanja mora da odgovara prostoru koji je neophodan za ostvarivanje zakonite svrhe snimanja, tako da ne sme biti veći od neophodnog za ostvarivanje te svrhe.

Član 5.

Snimanje na javnom mestu vrši se upotrebom sistema za video-akustičko snimanje (video-nadzor) koji čine oprema i uređaji za audio i video snimanje i fotografisanje koji su postavlјeni na objektima u javnoj svojini ili za tu namenu posebno izgrađenim objektima.

Snimanje na javnom mestu vrši se i upotrebom druge opreme i uređaja za audio i video snimanje i fotografisanje koji su sastavni deo opreme policijskih službenika, vozila, plovila, letelica, kao i vozila za posebne namene koja u svom radu koristi Ministarstvo.

Oprema i uređaji iz stava 2. ovog člana su: mobilne-akcione kamere, kamere koje se nose na uniformi („bodyˮ kamere), mobilni telefoni, foto aparati, kao i drugi uređaji i sredstva kojima se može zabeležiti audio i video snimak ili fotografija, osim merila brzine vozila u saobraćaju.

Član 6.

Snimanje iz člana 4. ovog pravilnika vrši se tako da se evidentiraju sve bitne činjenice i okolnosti u svrhu zaštite bezbednosti lјudi i imovine, praćenje javnih skupova, bezbednosti saobraćaja, granične kontrole, prepoznavanja, odnosno utvrđivanja identiteta i pronalaska izvršilaca krivičnih dela, prekršaja i nestalih lica, obezbeđivanja dokaza u vezi sa izvršenim krivičnim delima i prekršajima, vršenja poslova unutrašnje kontrole, praćenja zakonitosti i unapređenja rada Ministarstva, pokretanja i vođenja disciplinskih postupaka.

Član 7.

Kada je potrebno hitno postupanje zbog opasnosti od ugrožavanja života i zdravlјa lјudi i imovine ili radi sprečavanja vršenja prekršaja i krivičnih dela, policijski službenik vrši snimanje ako proceni da isto može da sprovede na bezbedan način, odnosno bez ugrožavanja svoje i bezbednosti drugih lica i uz poštovanje lјudskih prava i sloboda građana.

Član 8.

O nameri snimanja na javnom mestu obaveštava se javnost.

Obaveštenje iz stava 1. ovog člana je:

1) trajan ili privremeni znak na mestu stalnog ili privremenog snimanja;

2) obaveštenje na zvaničnoj internet stranici Ministarstva;

3) obaveštenje putem medija i drugih sredstava javnog informisanja.

Znaci iz stava 2. tačka 1) ovog člana su istaknuti, odnosno postavlјeni na vidlјivom mestu na kojem se vrši snimanje, na način koji omogućava pojedincima da se upoznaju sa namerom snimanja i sadrže sledeće informacije o snimanju: sliku kamere ili foto aparata, natpis: „MINISTARSTVO UNUTRAŠNјIH POSLOVAˮ i zvaničnu internet adresu MUP.

Obaveštenje iz stava 2. tačka 2) ovog člana sadrži dodatne informacije o rukovaocu i informacije o ostvarivanju prava lica u vezi sa snimanjem.

Po potrebi, dodatna obaveštenja mogu se dati i putem medija i drugih sredstava javnog informisanja.

Član 9.

U slučaju iz člana 7. ovog pravilnika, policijski službenik usmeno saopštava nameru snimanja o čemu se obezbeđuje dokaz – audio-video zapis ili službena beleška.

Član 10.

Ovaj pravilnik stupa na snagu osmog dana od dana objavlјivanja u „Službenom glasniku Republike Srbijeˮ.

Broj 01-3760/20-5

U Beogradu, 21. avgusta 2020. godine

Ministar,

dr **Nebojša Stefanović,** s.r.